**Νομοσχέδιο με τίτλο:**

**Ο ΠΕΡΙ ΟΙΚΙΑΚΩΝ ΕΡΓΑΖΟΜΕΝΩΝ ΝΟΜΟΣ ΤΟΥ 2021**

|  |  |
| --- | --- |
| Προοίμιο | Για σκοπούς καλύτερης εφαρμογής του περί της Σύμβασης περί Οικιακών Εργαζομένων (Κυρωτικού) Νόμου του 2021.  Η Βουλή των Αντιπροσώπων ψηφίζει ως ακολούθως: |
| Συνοπτικός  τίτλος | 1. Ο παρών Νόμος θα αναφέρεται ως ο περί Οικιακών Εργαζομένων Νόμος του 2021. |
| Ερμηνεία | 2. Για τους σκοπούς του παρόντος Νόμου, εκτός αν από το κείμενο προκύπτει διαφορετική έννοια:  «Διευθυντής» σημαίνει τον Διευθυντή του Τμήματος Εργασιακών Σχέσεων  «επιθεωρητής» σημαίνει επιθεωρητή, ο οποίος ορίζεται σύμφωνα με τις διατάξεις του άρθρου 11 για να ασκεί τα προβλεπόμενα στον παρόντα Νόμο καθήκοντα,  «οικιακή εργασία» σημαίνει εργασία που εκτελείται σε ή για νοικοκυριό ή νοικοκυριά, και δεν περιλαμβάνει την κατοίκον εργασία νοσηλευτικής φροντίδας ή φροντίδας ατόμων,  «οικιακός εργαζόμενος» σημαίνει κάθε πρόσωπο που ασκεί οικιακή εργασία και εργάζεται για άλλο πρόσωπο δυνάμει σύμβασης εργασίας, είτε κάτω από τέτοιες περιστάσεις από τις οποίες μπορεί να συναχθεί η ύπαρξη σχέσης εργοδότη εργοδοτούμενου και ο όρος «εργοδότης» θα ερμηνεύεται ανάλογα,  «Τμήμα» σημαίνει το Τμήμα Εργασιακών Σχέσεων  «υπήκοος τρίτης χώρας» σημαίνει πρόσωπο το οποίο δεν είναι Ευρωπαίος πολίτης,  «Υπηρεσία Αλλοδαπών και Μετανάστευσης» σημαίνει την Υπηρεσία Αλλοδαπών και Μετανάστευσης της Αστυνομίας Κύπρου,  «Υπουργός» σημαίνει τον Υπουργό Εργασίας, Πρόνοιας και Κοινωνικών Ασφαλίσεων. |
| Πεδίο Εφαρμογής | 3. (1) Ο παρών Νόμος εφαρμόζεται σε κάθε οικιακό εργαζόμενο που συνδέεται με τον εργοδότη του με σύμβαση ή σχέση εργασίας.  (2) Ο παρών Νόμος δεν εφαρμόζεται σε πρόσωπα που ασκούν οικιακή εργασία μόνο περιστασιακά ή σποραδικά και όχι σε επαγγελματική βάση, δηλαδή:  (ι) σε οικιακούς εργαζόμενους των οποίων η συνολική διάρκεια απασχόλησης δεν υπερβαίνει τον ένα μήνα ή/και  (ιι) σε οικιακούς εργαζόμενους των οποίων η συνολική διάρκεια απασχόλησης δεν υπερβαίνει τις οκτώ ώρες τη βδομάδα. |
|  |  |
| Ελάχιστο όριο ηλικίας εκτέλεση οικιακής εργασίας | 4. Απαγορεύεται η εκτέλεση οικιακής εργασίας από πρόσωπο που δεν έχει συμπληρώσει το 18ο έτος ηλικίας. |
| Υποχρέωση γραπτής ενημέρωσης  Ν. 100(Ι)/2000  Ν.126(Ι)/2012 | 5(1). Για οικιακούς εργαζόμενους πολίτες της Κυπριακής Δημοκρατίας ή κράτους μέλους της Ευρωπαϊκής Ένωσης ισχύουν οι όροι που προβλέπονται στον περί Ενημέρωσης του Εργοδοτούμενου από τον Εργοδότη για τους Όρους που διέπουν τη Σύμβαση ή τη Σχέση Εργασίας Νόμο του 2000.  (2) Για οικιακούς εργαζόμενους υπήκοους τρίτων χωρών, ενημέρωση για τους όρους και τις συνθήκες εργασίας τους πρέπει να γίνεται με γραπτή προσφορά σύμβασης εργασίας πριν την έναρξη απασχόλησης, είτε από τον ίδιο τον εργοδότη σύμφωνα με τις πρόνοιες του άρθρου 6 του παρόντος Νόμου, είτε από το Ιδιωτικό Γραφείο Εξεύρεσης Εργασίας σύμφωνα με τις πρόνοιες του άρθρου 7 του παρόντος νόμου και τις πρόνοιες του περί Ιδιωτικών Γραφείων Εξεύρεσης Εργασίας Νόμου. |
| Υποχρεώση ενημέρωσης οικιακών εργαζομένων από τρίτες χώρες  35(Ι)/2007  200(Ι)/2012  63(Ι)2002  131(Ι)2003  15(Ι)/2007 | 6. Σε περίπτωση εργοδότησης οικιακού εργαζόμενου υπηκόου τρίτης χώρας, το συμβόλαιο απασχόλησης πρέπει να περιέχει ενημέρωση για τους όρους και συνθήκες απασχόλησης και διαβίωσης, με κατάλληλο επαληθεύσιμο και κατανοητό τρόπο και να είναι γραμμένο στην Ελληνική και Αγγλική γλώσσα και περιέχει τουλάχιστον τα ακόλουθα:  (α) το όνομα και τη διεύθυνση του εργοδότη και του εργαζόμενου,  (β) τη διεύθυνση του συνήθους χώρου εργασίας ή των χώρων εργασίας,  (γ) την ημερομηνία έναρξης και λήξης της σύμβασης απασχόλησης,  (δ) το είδος εργασίας και τα καθήκοντα που πρέπει να εκτελούνται,  (ε) την αμοιβή, τη μέθοδο υπολογισμού, την περιοδικότητα των πληρωμών και τις οποιεσδήποτε αποκοπές σύμφωνα με τους περί Προστασίας των Μισθών Νόμους,  (στ) τις κανονικές ώρες εργασίας,  (ζ) την ετήσια άδεια μετ’ αποδοχών, την ημερήσια και την εβδομαδιαία ανάπαυση, σύμφωνα με τους περί Οργάνωσης του Χρόνου Εργασίας Νόμους,  (η) την παροχή τροφίμων και καταλύματος, κατά περίπτωση και την καταναλογία αποκοπή από τον μισθό,  (θ) τις ελάχιστες προδιαγραφές του καταλύματος στο οποίο θα διαμένει ο οικιακός εργαζόμενος,  (ι) τους όρους και τις προϋποθέσεις που αφορούν τον τερματισμό της απασχόλησης, συμπεριλαμβανομένης οποιασδήποτε περιόδου προειδοποίησης είτε από τον οικιακό εργαζόμενο, είτε από τον εργοδότη,  (ια) την υποχρέωση του εργοδότη να καταθέτει τον μισθό σε τραπεζικό λογαριασμό επ’ ονόματι του οικιακού εργαζόμενου,  (ιβ) την υποχρέωση του εργοδότη να υποβάλει υπεύθυνη δήλωση, σε τύπο που καθορίζεται από το Τμήμα Αρχείου Πληθυσμού και Μετανάστευσης, στην οποία αναφέρεται ότι δεσμεύεται να επιβαρυνθεί με το κόστος απομάκρυνσης του οικιακού εργαζόμενου, νοουμένου ότι το εν λόγω πρόσωπο εντοπιστεί από τις αρμόδιες αρχές του Κράτους. |
| Πρότυπο Συμβόλαιο | 1. Το Τμήμα Εργασιακών Σχέσεων ετοιμάζει πρότυπο συμβόλαιο για απασχόληση οικιακών εργαζομένων από τρίτες χώρες, το οποίο περιλαμβάνει τουλάχιστον όλους τους όρους που προβλέπονται στο άρθρο 6 του παρόντος Νόμου.   Νοείται ότι, σύμφωνα με τις πρόνοιες του άρθρου 5(2) του παρόντος νόμου, οικιακοί εργαζόμενοι από τρίτες χώρες που προσλαμβάνονται σε άλλη χώρα με σκοπό την ανάληψη καθηκόντων οικιακής εργασίας στην Κυπριακή Δημοκρατία θα πρέπει να λάβουν γραπτό συμβόλαιο εργασίας, το οποίο θα περιλαμβάνει τους όρους που προβλέπονται στο πρότυπο συμβόλαιο που αναφέρεται στο παρόν άρθρο, πριν να αναχωρήσουν από την χώρα μόνιμης διαμονής τους. |
| Δικαιώματα Οικιακών Εργαζομένων | 8. Οικιακοί εργαζόμενοι:  (1) είναι ελεύθεροι να συμφωνήσουν με τον εργοδότη ή τον δυνητικό εργοδότη τους, εάν θα διαμένουν στο νοικοκυριό,  (2) αν διαμένουν στο νοικοκυριό δεν υποχρεούνται να παραμένουν στο σπίτι ή με μέλη του νοικοκυριού κατά τη διάρκεια της ημερήσιας και εβδομαδιαίας ανάπαυσης, ή της ετήσιας άδειας τους,  (3) έχουν δικαίωμα σε ένα ασφαλές και υγιές περιβάλλον εργασίας και σε αξιοπρεπείς συνθήκες διαβίωσης,  (4) έχουν δικαίωμα να διατηρούν στην κατοχή τους τα ταξιδιωτικά τους έγγραφα και την ταυτότητα τους,  (5) έχουν δικαίωμα, είτε οι ίδιοι είτε μέσω αντιπροσώπου της δικής τους επιλογής, σε αποτελεσματική πρόσβαση σε δικαστήρια, διαιτητικά δικαστήρια ή άλλους μηχανισμούς επίλυσης διαφορών υπό συνθήκες που δεν είναι λιγότερο ευνοϊκές από εκείνες που διατίθενται γενικά στους εργαζόμενους στη Δημοκρατία. |
| Υποβολή Παραπόνων εργαζομένων από τρίτες χώρες | 1. (1). Οικιακός εργαζόμενος από τρίτη χώρα, ο οποίος θεωρεί ότι οι όροι του συμβολαίου απασχόλησης του έχουν παραβιαστεί, έχει δικαίωμα να υποβάλει παράπονο.   (2) Οικιακός εργαζόμενος από τρίτη χώρα ή/και εργοδότης οικιακού εργαζόμενου από τρίτη χώρα έχουν δικαίωμα να υποβάλουν παράπονο αναφορικά με τον τερματισμό της σχέσης εργοδότη εργοδοτούμενου. |
| Διαδικασία Υποβολής Παραπόνων εργαζομένων από τρίτες χώρες | 1. (1) Η υποβολή παραπόνου είτε από οικιακό εργαζόμενο από τρίτη χώρα, είτε από τον εργοδότη του, γίνεται στην Υπηρεσία Αλλοδαπών και Μετανάστευσης, με την προσκόμηση όλων των διαθέσιμων αποδεικτικών στοιχείων.   (2) Η Υπηρεσία Αλλοδαπών και Μετανάστευσης, αποστέλλει, αμέσως, τα υποβαλλόμενα παράπονα, στον Διευθυντή του Τμήματος.  (3) Σε περίπτωση που παράπονα περιέχουν θέματα που εμπίπτουν στην αρμοδιότητα του Επιτρόπου Διοικήσεως και Προστασίας Ανθρώπινων Δικαιωμάτων, ή/και του Τμήματος Εργασίας του Υπουργείου Εργασίας Πρόνοιας και Κοινωνικών Ασφαλίσεων, ή/και της Αστυνομίας, το Τμήμα προωθεί τα παράπονα αυτά αναλόγως.  (4) Με την ολοκλήρωση της εξέτασης του παραπόνου, ο Διευθυντής του Τμήματος ενημερώνει, με εισήγηση, τον Διευθυντή του Τμήματος Αρχείου Πληθυσμού και Μετανάστευσης του Υπουργείου Εσωτερικών. |
| Επιθεωρητές ή και άλλοι λειτουργοί | 1. Ο Υπουργός δύναται να ορίζει Επιθεωρητές, για την καλύτερη εφαρμογή του παρόντος Νόμου. |
| Κύριο έργο του Επιθεωρητή | 12. Επιθεωρητής που διορίζεται δυνάμει του άρθρου 11 του Νόμου έχει ως έργο κυρίως:  (α) την εξασφάλιση της πλήρους και αποτελεσματικής εφαρμογής των διατάξεων του παρόντος Νόμου, είτε με τη διεξαγωγή αυτεπάγγελτης έρευνας για τον έλεγχο της εφαρμογής του, είτε με την εξέταση παραπόνων που του υποβάλλονται για διαφορές που προκύπτουν από την εφαρμογή των διατάξεων του Νόμου αυτού˙  (β) την παροχή πληροφοριών, συμβουλών και υποδείξεων προς τους εργοδότες και τους οικιακούς εργαζόμενους, σχετικά με τον πιο αποτελεσματικό τρόπο τηρήσεως των διατάξεων του παρόντος Νόμου˙  (γ) την αναφορά προς τον Υπουργό προβλημάτων που δημιουργούνται κατά την εφαρμογή του Νόμου και την υποβολή προτάσεων σχετικά με μέτρα που πρέπει να ληφθούν για την αντιμετώπισή τους. |
| Εξουσίες του Επιθεωρητή | 13. (1) Κάθε Επιθεωρητής, για τους σκοπούς της εφαρμογής του παρόντος Νόμου, δύναται:  (α) να εισέρχεται, με την επίδειξη της ταυτότητάς του, ελεύθερα και χωρίς προηγούμενη ειδοποίηση, οποιαδήποτε ώρα της ημέρας ή της νύχτας, σε οποιοδήποτε χώρο απασχολήσεως, εκτός από οικιακά υποστατικά:  Νοείται ότι, η είσοδος σε οικιακά υποστατικά είναι δυνατή μόνο κατόπιν εξασφάλισης της δέουσας συγκατάθεσης του ενοίκου αυτού, ενώ σε περίπτωση μη εξασφάλισης της δέουσας συγκατάθεσης του ενοίκου αυτού, είσοδος είναι δυνατή μόνον κατόπιν εξασφαλίσεως σχετικού δικαστικού διατάγματος˙  (β) να συνοδεύεται από αστυνομικό, αν έχει εύλογη αιτία να πιστεύει ότι θα παρεμποδιστεί στην άσκηση των εξουσιών του ή στην εκτέλεση των καθηκόντων του. Για το σκοπό αυτό η Αστυνομία έχει υποχρέωση να διαθέτει έναν ή περισσότερους αστυνομικούς για να τον συνοδεύουν·  (γ) να συνοδεύεται από οποιοδήποτε άλλο πρόσωπο ήθελε κρίνει αναγκαίο·  (δ) να προβαίνει σε ελέγχους, επιθεωρήσεις, έρευνες, ανακρίσεις, ή εξετάσεις, όπως θεωρεί αναγκαίο για τη διαπίστωση της εφαρμογής των διατάξεων του παρόντος Νόμου, και ιδίως:  (i) να απαιτεί από οποιοδήποτε πρόσωπο, για το οποίο έχει εύλογη αιτία να πιστεύει ότι μπορεί να παράσχει πληροφορίες ή διευκρινίσεις σχετιζόμενες με οποιαδήποτε επιθεώρηση που αφορά την εφαρμογή των διατάξεων του Νόμου αυτού, να απαντά σε σχετικές ερωτήσεις, μόνο του ή στην παρουσία οποιουδήποτε άλλου προσώπου, την οποία μπορεί ο Επιθεωρητής να απαιτήσει ή να επιτρέψει, καθώς και να απαιτεί από το πρόσωπο αυτό να υπογράφει δήλωση ότι οι απαντήσεις του είναι αληθείς·  (ii) να απαιτεί από οποιοδήποτε πρόσωπο στο χώρο εργασίας να του παρέχει, για θέματα τα οποία είναι υπό τον έλεγχο ή την ευθύνη του προσώπου αυτού, τις διευκολύνσεις και τη βοήθεια που είναι αναγκαίες για την ενάσκηση από τον ίδιο οποιασδήποτε από τις εξουσίες που του παρέχονται δυνάμει του παρόντος άρθρου·  (iii) να ζητεί τη συνδρομή οποιασδήποτε δημόσιας υπηρεσίας ή αρχής, η οποία και υποχρεούται να του την παράσχει.  (2) Κατά τη διάρκεια της, κατά το εδάφιο (1) του παρόντος άρθρου, επίσκεψής του για επιθεώρηση, ο Επιθεωρητής θα ενημερώνει τον εργοδότη ή εκπρόσωπό του για την παρουσία του. |
| Ενέργειες του Επιθεωρητή σε περίπτωση υποβολής παραπόνου από εργαζόμενους υπηκόους της Ευρωπαϊκής Ένωσης | 14. (1) Ο Επιθεωρητής μπορεί να δέχεται παράπονα σχετικά με διαφορά που προκύπτει από την εφαρμογή του παρόντος Νόμου, από οποιοδήποτε πρόσωπο υπήκοο κράτους μέλους της Ευρωπαϊκής Ένωσης, που θεωρεί ότι θίγεται από τη διαφορά αυτή, καθώς και, για λογαριασμό τέτοιου προσώπου και, αμέσως μόλις του υποβληθεί τέτοιο παράπονο, ακολουθεί τη διαδικασία που προνοείται στα εδάφια (2), (3) και (4) του παρόντος άρθρου, υπό την προϋπόθεση ότι η υπόθεση δεν έχει εγερθεί ενώπιον Δικαστηρίου.  (2) Ασκώντας τις εξουσίες που του παρέχει ο Νόμος, ο Επιθεωρητής ερευνά με κάθε πρόσφορο τρόπο το παράπονο που του έχει υποβληθεί, και ιδίως καλεί το πρόσωπο, κατά του οποίου υποβάλλεται το παράπονο, καθώς και κάθε άλλο πρόσωπο που έχει αρμοδιότητα ή ευθύνη γι' αυτό, να παράσχει πληροφορίες, διευκρινίσεις ή οποιοδήποτε στοιχείο κατέχει ή είναι υπό τον έλεγχο του, που εξυπηρετούν ή διευκολύνουν τη διερεύνηση του παραπόνου και επιχειρεί να διευθετήσει τη διαφορά.  (3) Εάν επιτευχθεί η διευθέτηση της διαφοράς σύμφωνα με το εδάφιο (2), ο Επιθεωρητής συντάσσει πρακτικό διευθέτησης της διαφοράς, το οποίο υπογράφεται και από τα δύο μέρη.  (4) Εάν δεν επιτευχθεί η διευθέτηση της διαφοράς σύμφωνα με το εδάφιο (2), ο Επιθεωρητής συντάσσει πρακτικό, στο οποίο αναγράφει όλες τις ενέργειες και διαπιστώσεις του, και το οποίο μπορεί να χρησιμοποιηθεί ενώπιον του Δικαστηρίου Εργατικών Διαφορών σε διαδικασία ενώπιόν του.  (5) Τηρουμένων των διατάξεων οποιουδήποτε νόμου, από την ημέρα της υποβολής του, κατά το εδάφιο (1), παραπόνου, μέχρι την ημέρα που συντάχθηκε το προβλεπόμενο στο εδάφιο (4) πρακτικό, διακόπτεται η τυχόν ισχύουσα προθεσμία προσφυγής στο Δικαστήριο Εργατικών Διαφορών του προσώπου που έχει υποβάλει ή για λογαριασμό του οποίου υποβλήθηκε το παράπονο, καθώς και η περίοδος παραγραφής της απαίτησής του.  Νοείται ότι η πιο πάνω διαδικασία δεν τυγχάνει εφαρμογής για οικιακούς εργαζόμενους από τρίτες χώρες, για τους οποίους ισχύουν οι πρόνοιες των άρθρων 9 και 10 του παρόντος Νόμου. |
| Καθήκον για παροχή πληροφοριών στον Επιθεωρητή | 15. (1) Κάθε εργοδότης ή αντιπρόσωπός του και κάθε εργοδοτούμενος στον εργοδότη αυτό πρέπει, όταν το απαιτεί ο Επιθεωρητής, να δίνει σ’ αυτόν κάθε πληροφορία, βιβλίο, αρχείο, πιστοποιητικό ή άλλο έγγραφο ή οποιοδήποτε άλλο στοιχείο έχει στην κατοχή του σχετικά με τα ρυθμιζόμενα στον παρόντα Νόμο θέματα.  (2) Τηρουμένων των διατάξεων του παρόντος Νόμου, ο εργοδότης, οι αντιπρόσωποί του ή οι εργοδοτούμενοι σ’ αυτόν πρέπει γενικά να παρέχουν τα μέσα που απαιτούνται από τον Επιθεωρητή, τα οποία είναι απαραίτητα για την είσοδο, επιθεώρηση, εξέταση, έρευνα, ή άλλη άσκηση εξουσίας δυνάμει του παρόντος Νόμου σχετικά με την επιχείρηση του εργοδότη αυτού. |
| Υποχρέωση του Επιθεωρητή για εχεμύθεια | 16. (1) Ο Επιθεωρητής οφείλει να θεωρεί και να χειρίζεται ως απόρρητο κάθε ζήτημα και κάθε πληροφορία, γραπτή ή προφορική, που περιήλθε σε γνώση του κατά τη διεκπεραίωση του έργου του και δεν αποκαλύπτει ή μεταδίδει οποιοδήποτε τέτοιο ζήτημα ή πληροφορία.  (2) Σε περίπτωση που οποιοσδήποτε Επιθεωρητής ενεργεί κατά παράβαση της υποχρέωσης για εχεμύθεια, όπως καθορίζεται στο εδάφιο (1) του παρόντος άρθρου, τότε ο Επιθεωρητής υπέχει αστική ευθύνη κατ' εφαρμογή των προνοιών του άρθρου 70 του περί Δημόσιας Υπηρεσίας Νόμου. |
| Αδικήματα και ποινές λόγω παρεμπόδισης του Επιθεωρητή κατά την άσκηση των καθηκόντων του | 17. (1) Τηρουμένων των διατάξεων του εδαφίου (2), όποιος -  (α) παρεμποδίζει Επιθεωρητή κατά την άσκηση οποιασδήποτε εξουσίας που παρέχεται σ΄αυτόν από το Νόμο˙  (β) απαντά ψευδώς σε οποιαδήποτε έρευνα, για την οποία παρέχεται εξουσία από το Νόμο˙  (γ) παραλείπει να παρουσιάσει οποιοδήποτε αρχείο, πιστοποιητικό, βιβλίο, ή άλλο έγγραφο ή στοιχείο που απαιτείται να παρουσιάσει σύμφωνα με το Νόμο˙  (δ) παρεμποδίζει, ή αποπειράται να παρεμποδίσει οποιοδήποτε πρόσωπο από του να παρουσιαστεί ενώπιον Επιθεωρητή ή να εξεταστεί από αυτόν,  είναι ένοχος αδικήματος και, σε περίπτωση καταδίκης του, τιμωρείται με φυλάκιση μέχρι τρεις (3) μήνες ή με χρηματική ποινή μέχρι τρεις χιλιάδες ευρώ (€ 3.000,00) ή και στις δύο αυτές ποινές.  (2) Αν τα προβλεπόμενα στο εδάφιο (1) του παρόντος άρθρου αδικήματα διαπράττονται από νομικό πρόσωπο ή οργανισμό, ένοχοι θα είναι, ο διευθύνων σύμβουλος, πρόεδρος, διευθυντής, γραμματέας ή άλλος παρόμοιος αξιωματούχος του νομικού προσώπου ή οργανισμού, εφόσον αποδειχθεί ότι το αδίκημα έχει διαπραχθεί με τη συγκατάθεση, σύμπραξη ή ανοχή του, ο οποίος θα τιμωρείται κατά το εδάφιο (1) του παρόντος άρθρου, καθώς και το νομικό πρόσωπο ή ο οργανισμός που θα τιμωρείται μόνο με χρηματική ποινή που προβλέπεται από το εδάφιο αυτό. |
| Αρμόδιο Δικαστήριο | 18. Αρμόδιο Δικαστήριο για επίλυση οποιασδήποτε διαφοράς αστικής φύσεως είναι το Δικαστήριο Εργατικών Διαφορών. |
| Κωρώσεις | 19. Εργοδότης ο οποίος παραβαίνει τις διατάξεις του παρόντος Νόμου είναι ένοχος ποινικού αδικήματος και σε περίπτωση καταδίκης του, υπόκειται σε ποινή φυλάκισης μέχρι 2 χρόνια ή σε πρόστιμο μέχρι δέκα χιλιάδες ευρώ (€10.000,00), ή και στις δύο ποινές. |
|  |  |
|  |  |
|  |  |

**04.07.006.029**

**ΑΙΤΙΟΛΟΓΙΚΗ ΕΚΘΕΣΗ**

Σκοπός του παρόντος νομοσχεδίου είναι η εισαγωγή εφαρμοστικών διατάξεων για την εφαρμογή των προνοιών της Σύμβασης 189 περί Οικιακών Εργαζομένων, της Διεθνούς Οργάνωσης Εργασίας, αναγνωρίζοντας την ανάγκη προστασίας των οικιακών εργαζομένων οι οποίοι αντιμετωπίζουν ειδικές συνθήκες κατά την εκτέλεση των καθηκόντων τους σε νοικοκυριά και οικιακά υποστατικά.

………………………….,

Γενικός Εισαγγελέας της Δημοκρατίας.